აბრიტუსის ბრძოლა
აბრიტუსის ბრძოლა — რომის იმპერიისა და გუთების ბრძოლა. გაიმართა 251 წლის 1 ივლისს რომის პროვინცია მეზიაში (თანამედროვე რაზგრადი, ბულგარეთი). რომაელთა არმიას მეთაურობდა იმპერატორი დეციუსი და მისი შვილი ჰერენიუს ეტრუსკუსი, ხოლო გუთების ჯარს მეფე კნივა. ბრძოლაში დამაჯერებელ გამარჯვებას გუთებმა მიაღწიეს, იმპერატორი და მისი შვილი ბრძოლაში დაიღუპნენ. დეციუსი იყო პირველი იმპერატორი, რომელიც ბრძოლაში გარდაიცვალა მტრის ხელით. ომის შედეგად გაიზარდა სამხედრო და პოლიტიკური არასტაბილურობა, თუმცა კრიზისის ნიშნები წინა ათწლეულიდან გაჩნდა.